FBI segir öruggt að Dillinger sjálfur hafi verið skotinn og grafinn . Það hafi meðal annars verið staðfest með fingraförum . Vísir / AP Frænda hins fræga bandaríska glæpamanns John Dillinger hefur verið meinað að grafa upp lík hans vegna gerðar sjónvarpsþátta fyrir History Channel . Dillinger var skotinn til bana af útsendurum Alríkislögreglu Bandaríkjanna ( FBI ) fyrir utan kvikmyndahús í Chicago árið 1934 og grafinn í Crown Hill kirkjugarðinum í Indiana þar sem fjölskyldumeðlimir hans voru einnig jarðaðir . Michael Thompson , ættingi Dillinger , segist sitja á sönnunargögnum um að lögregluþjónarnir hafi í raun ekki skotið Dillinger , heldur einhvern annan og grafið hann . Johnny Depp lék Dillinger í nýjustu kvikmyndinni um glæpamanninn , Public Enemies , sem frumsýnd var árið 2009 . Thompson ætlaði sér að grafa upp Dillinger í sumar en var meinað að gera það af forsvarsmönnum kirkjugarðsins . Hann höfðaði mál í ágúst og fékkst niðurstaða í það í dag . History Channel sleit sig þó frá verkefninu í september . Lögmenn kirkjugarðsins segja kröfu Thompson byggja á áratuga gamalli samsæriskenningu . Krufning á líki Dillinger hafi farið fram á sínum tíma og ættingjar hans hafi borið kennsl á hann áður en hann var grafinn . Þá hafi þing Indiana hafa veitt forsvarsmönnum kirkjugarða rétt til að neita uppgreftri til að vernda grafir gegn óþarfa röskunum , samkvæmt frétt AP fréttaveitunnar . FBI segir öruggt að Dillinger sjálfur hafi verið skotinn og grafinn . Það hafi meðal annars verið staðfest með fingraförum . Lögmaður Thompson segir skjólstæðing sinn þó hafa fengið skjöl frá FBI sem bendi til þess að svo sé ekki . Ekki liggur fyrir hvort málinu verði áfrýjað . Nokkrum dögum eftir að Dillinger var grafinn lét faðir hans hylja kistuna með járnstyrktri steypu svo skemmdarvargar reyndu ekki að grafa hana upp . Aðrir ættingjar glæpamannsins fræga hafa lýst sig andsnúna uppgreftri líks hans og ætla leita til dómstóla til að koma í veg fyrir að Thompson nái sínu framgengt með áfrýjun . Hér má sjá frétt CBS um málið frá því í sumar .